На основу члана 27. став 8. Закона о Народној скупштини („Службени гласник РС“, број 9/10 - пречишћен текст) и члана 44. став 6. Пословника Народне скупштине („ Службени гласник РС“, бр. 20/12 - пречишћен текст), Одбор за рад, социјална питања, друштвену укљученост и смањење сиромаштва, на седници одржаној 26. маја 2021. године, донео је

**ОДЛУКУ**

**о образовању Пододбора за праћење социјалне политике и смањење сиромаштва, задуженог за четврту групу неразвијених и девастираних општина и подручје АП Косово и Метохија**

1. Образује се Пододбор за праћење социјалне политике и смањење сиромаштва, задужен за праћење стања у четвртој групи неразвијених и девастираних општина и на подручју АП Косово и Метохија (у даљем тексту: Пододбор).
2. Пододбор се образује из реда чланова или заменика чланова Одбора за рад, социјална питања, друштвену укљученост и смањење сиромаштва, у следећем саставу:

* Ненад Крстић, председник
* мр Данијела Вујичић, члан
* Ана Чарапић, члан
* Бранимир Спасић, члан
* Милија Милетић, члан
* Миланка Јевтовић Вукојичић, члан.

1. Задатак Пододбора је да прати стање у неразвијеним и девастираним општинама из четврте групе у Републици Србији и на подручју АП Косово и Метохија, као и да:

* разматра предлоге закона и других аката који се односе на угрожено становништво из поменутих области;
* прати рад Владе, мере које је одредила, услове, начин спровођења, извршиоце и средства за спровођење који се односе на угрожено становништво девастираних подручја Републике Србије и АП Косово и Метохија;
* разматра све активности које организују и спроводе органи Републике Србије, јединице локалне самоуправе и други субјекти.

1. Пододбор обавља и друге послове за потребе Одбора, у складу са Пословником Народне скупштине.
2. О својим активностима Пододбор обавештава Одбор.

ПРЕДСЕДНИК

Радован Тврдишић